Viestintäjohtaja Jan Engström tarkentaa Puolustusvoimien eilistä lausuntoa, jonka mukaan Pride-kulkueeseen ei olisi suotavaa osallistua virkapuvussa.

Ylikersantti Juho Pylvänäinen marssi lauantaina Helsingin Pride-kulkueessa sotilaspuvussa. KIRA HAGSTRÖM

Puolustusvoimat ottaa kantaa kantaa sotilaspuvun käyttöön Pride-kulkueessa.

Puolustusvoimien viestintäjohtajan mukaan Pride-kulkueeseen osallistuminen virkapuvussa on jokaisen omassa harkinnassa.

Eilen Puolustusvoimat antoi tiukan lausunnon, jonka mukaan kulkueeseen ei olisi suotavaa osallistua virkapuvussa.

Engströmin mukaan Puolustusvoimien lausunto oli tarpeettoman tiukka ja Pride-kulkueeseen osallistuminen virkapuvussa on jokaisen omassa harkinnassa.

Palveluohjesääntöjen mukaan sotilaan virkapukua ei saa käyttää poliittisissa tapahtumissa tai mielenosoituksissa.

- Siinä (eilisessä lausunnossa) on otettu kielteisempi kanta ja tulkittu niin, että Pridella olisi ollut mielenilmauksellinen lähtökohta. Minusta se ei sitä ole, hän sanoo.

Poliisi oli kirjannut Priden yleisötapahtumaksi.

Ylikersantti Juho Pylvänäinen osallistui lauantaina Helsingin Pride-kulkueeseen virkapukuun pukeutuneena. Pylvänäinen kirjoitti Facebook-sivullaan, että hän kävi marssimassa paikalla yksityishenkilönä paraatiunivormussa.

- Ihmisoikeuksien puolustaminen on myös Puolustusvoimien tehtävä, ja esimerkiksi Prideen osallistuminen olisi signaali siitä, että jokaisen ihmisen oikeutta ihmisarvoiseen elämään ollaan valmiita puolustamaan, hän kirjoitti Facebookissa.

Vielä eilen Puolustusvoimat sanoi Ylelle lähettämässään sähköpostissa, että Puolustusvoimat " ei näe tarkoituksenmukaisena ja suotavana, että yksittäinen sotilas esiintyisi sotilaspuvussa vapaa-ajalla vastaavanlaisissa tilaisuuksissa, koska silloin sen perusteella sotilaan käyttäytymisellä ja esiintymisellä luodaan vastaavalla tavalla kuvaa Puolustusvoimista " .

Engström sanoo, että Puolustusvoimat ei osallistuisi Prideen viranomaisena.

- Se ei kuulu meidän lakisääteisiin tehtäviimme.